Pia Kjærsgaard (DF), 1998-02-04:
Det var jo noget af en tynd kop te, det skal jeg så sandelig lige love for. Jeg har ikke lyst til at kommentere justitsministeren eller Socialdemokratiet eller SF særlig meget, men jeg kunne måske nok være interesseret i at kommentere de borgerlige ordføreres meget, meget afvisende holdning.
Jeg synes specielt, hr. John Vinther som formand for udvalget kom med en fuldstændig tåbelig, latterlig, intetsigende ordførertale.
Er det Det Konservative Folkeparti, som tidligere har stået for det, der hedder Gud, Konge og Fædreland, og som ikke kan udtrykke andet om dette forslag end det, hr. John Vinther gjorde oppe fra denne talerstol?
Det synes jeg er meget, meget betegnende for Det Konservative Folkeparti, og det synes jeg faktisk er småpinligt.
Der har været meget fremme i pressen om, hvorfor Dansk Folkeparti kom med denne særlov, som det jo er.
Og jeg vil da klart tilkendegive, at det er, fordi vi ikke ønsker, at de to prinsesser, som er medlem af den kongelige familie, skal stå som henholdsvis nr. 549 og 550 i det forslag til indfødsret, som skal behandles her i løbet af kort tid i Folketinget, og som omfatter 965 personer.
Jeg har også haft en fornemmelse af, at selv om Venstre og De Konservative altid stemmer for ved en sidste behandling af indfødsretslovene, at der trods alt har været nogle betænkeligheder, i hvert fald i visse dele af de to partier, ved at tildele alle indfødsret.
Jeg kan sige så meget om det sidste forslag, som vi behandlede for kort tid siden - det går jo hurtigt med alle de her indfødsretsforslag - at der var 1.200 personer med 800 børn, og ud af de personer var der 79, der var dømt for nogle i vores øjne alvorlige forbrydelser: dokumentfalsk, trusler om vold, trusler på livet, brandstiftelse, bestikkelse af offentlig myndighed, bedrageri, hærværk, overtrædelse af beredskabsloven, tyveri, overtrædelse af udlændingeloven, mandatsvig, butikstyveri, overtrædelse af våbenloven, vold mod sagesløs, voldtægt, vold af særlig rå eller farlig karakter, overtrædelse af lov om euforiserende stoffer og meget andet.
Det er ikke til at sige med hundrede procents sikkerhed
allerede nu, men noget fra de foregående behandlinger af indfødsretslove vil jo nok pege på, at det også vil være betegnende for det forslag, som de to medlemmer af den kongelige familie står på
Det synes vi er trist.
Vi synes også, det er trist, at man ikke åbent erkender det.
Jeg må sige til Fremskridtspartiet, der tilslutter sig af principielle årsager, at jeg nok ville have valgt, hvis jeg havde været medlem af Fremskridtspartiet og holdt den ordførertale, at have sagt nej tak til forslaget.
Men o.k., det er af principielle årsager, kan jeg forstå.
For Dansk Folkepartis vedkommende er det, fordi det er medlemmer af den kongelige familie.
De personer bør ikke stå i et lovforslag, hvor alle andre står, og hvor man bare kommer ind i rumlen.
Så har der været hypoteser fremme, og som også kom her fra talerstolen i dag, om, at de to prinsesser selv skulle have ønsket det.
Jeg synes sådan set ikke, at man skal blande de kongeliges personlige holdninger ind i det her.
Det er noget, politikerne skal tage stilling til.
Jeg har dog aldrig hørt eller læst noget i den retning.
Det må være sådanne antydninger, man forsøger at klamre sig til fra De Konservatives side og også fra Fremskridspartiets side, men hvis de to prinsesser endelig skulle have ytret et eller andet om det her, hvad skulle de egentlig ellers have sagt?
Skulle de have sagt til offentligheden, ja, vi vil gerne have noget helt specielt for os?
Jeg tror måske, at kongehuset - jeg ved det ikke - har haft en forventning om, at det gjorde man bare.
Det har man jo i øvrigt også gjort tidligere.
Jeg skal så også sige, at på det tidspunkt, da prinsesse Alexandra skulle have statsborgerskab, havde man jo ikke samme indstilling, og det kan man jo så kun være glad for, men man har altså ændret holdning siden. Beklager, at forslaget ikke har fået en bred opbakning.
Det havde vi nok en fornemmelse af.
Sådan er det, men så synes jeg, at partierne meget klart har givet deres stilling til kende ved det her forslag.